Tribunalul Constanța a respins luni, 20 mai, contestația formulată de Dan Diaconescu împotriva deciziei Judecătoriei Constanța, din noiembrie 2023, prin care s-a constatat legalitatea sesizării instanței cu rechizitoriul, a administrării probelor şi a efectuării actelor de urmărire penală în dosarul în care fostul patron OTV este acuzat de act sexual cu minor în formă continuată.
„În baza art. 347 C.p.p. rap la art. 346 alin.2 C.p.p. respinge, ca nefondata, contestaţia formulată de contestatorul inculpat DIACONESCU CRISTIAN DAN, impotriva incheierii nr.921/22.11.2023, pronuntata de judecatorul de camera preliminara, in dosarul nr. 20152/212/2023/a1 al Judecatoriei CONSTANTA. In baza art. 275 alin.2 C.p.p. obligă contestatorul inculpat DIACONESCU CRISTIAN DAN, la plata sumei de 1800 lei, cheltuieli judiciare avansate de stat. Definitivă. Pronunţată în camera de consiliu, astăzi, 20.05.2024, prin punerea la dispoziţie a soluţiei prin mijlocirea grefei instanţei“, arată instanța.
Odată epuizată faza camerei preliminare, dosarul se întoarce la Judecătoria Constanța pentru a fi judecat pe fond.
Acuzațiile la adresa lui Dan Diaconescu
În 2023, procurorii de la Parchetul de pe lângă Judecătoria Constanța l-au trimis în judecată pe Dan Diaconescu pentru săvârşirea, în stare de recidivă postexecutorie, a infracţiunii de act sexual cu un minor în formă continuată (2 acte materiale), a infracţiunii de act sexual cu un minor în formă continuată (2 acte materiale), a infracţiunii de folosire a prostituţiei infantile în formă continuată (2 acte materiale) şi a infracţiunii de folosire a prostituţiei infantile în formă continuată (2 acte materiale).
„În concret, în sarcina inculpatului s-au reţinut următoarele: În jurul datei de 19.11.2020 şi în jurul datei de 22.11.2020, D. C.-D. a întreţinut raporturi sexuale şi acte sexuale orale consimţite cu persoana vătămată T. A., cunoscând că aceasta avea la acel moment vârsta de 15 ani şi 4 luni, contra sumei de 300 de lei, în timp ce se aflau în camera unui hotel situat în municipiul Bucureşti”, a transmis Parchetul de pe lângă Judecătoria Constanţa.
El mai este acuzat şi de fapte petrecute în septembrie 2020.
„În jurul datei de 20.09.2020 şi în jurul datei de 22.09.2020, inculpatul D. C.-D. a întreţinut raporturi sexuale şi acte sexuale orale consimţite cu persoana vătămată T. A., cunoscând că aceasta este minoră şi că practică prostituţia, contra sumei de 800 de lei (400 lei la data de 20.09.2020 şi 400 lei la data de 22.09.2020), în timp ce se aflau în camera unui hotel, situat în staţiunea Olimp din judeţul Constanţa. În jurul datei de 15.08.2021 şi în jurul datei de 16.08.2021, inculpatul D. C.-D. a întreţinut raporturi sexuale şi acte sexuale orale consimţite cu persoana vătămată T. A., cunoscând că aceasta este minoră şi că practică prostituţia, contra sumei de 800 de lei (400 lei la data de 15.08.2021 şi 400 lei la data de 16.08.2021), în timp ce se aflau în dormitorul apartamentului martorului G. G.-V., situat în cartierul Poarta 6 din municipiul Constanţa”, au mai precizat procurorii constănţeni.